钦定古今图书集成/明伦汇编/官常典/第001卷 > 商
## 钦定古今图书集成/明伦汇编/官常典/第001卷 > 商

### 商汤制官刑儆于有位

按《书经》：“伊训制官刑，儆于有位。”

〈孔传〉言“汤制《治官刑法》，以儆戒百官。”

曰：“敢有恒舞于宫，酣歌于室”，时谓巫风。

〈孔传〉常舞则荒淫。乐酒曰“酣”，酣歌则废德。事鬼神曰“巫。”言无政。

敢有殉于货色，恒于游畋，时谓“淫风。”

〈孔传〉“殉”，求也。昧求财货美色，常游戏畋猎，是淫过之风俗。

敢有侮圣言，逆忠直，远耆德，比顽童，时谓乱风。

〈孔传〉“狎侮圣人之言而不行，拒逆忠直之规而不纳，耆年有德疏远之，童稚顽嚚亲比之”，是荒乱之风俗。

惟兹“《三风》十愆”，卿士有一于身，“家必丧。”

〈孔传〉有一过则德义废，失位亡家之道。

《邦君》有一于身，国必亡。

〈孔传〉“诸侯犯此”，国亡之道。

臣下不匡，其《刑墨》具训于蒙士。

〈孔传〉邦君卿士则以争臣自匡正。臣不正君，服墨刑，凿其额，涅以墨蒙。《士例》，谓下士士以争友仆隶自匡正。疏《正义》曰：此皆汤所制治官之刑，以儆戒百官之言也。“《三风》十愆”，谓巫风二，舞也，歌也；淫风四，货也，色也、游也、畋也。与《乱风》四，为十愆也。舞及游畋得有时为之，而不可常然，故三事特言恒也。歌则可矣，不可乐酒而歌，故以酣配之。巫以歌舞事神，故歌舞为巫觋之风俗也。货色人所贪欲，宜其以义自节，而不可专心殉求，故言“殉于货色。”心殉货色，常为游畋，是谓“淫过之风俗也。”侮慢圣人之言，拒逆忠直之谏，疏远耆年有德，亲比顽愚幼童，爱恶憎善，国必荒乱，故为荒乱之风俗也。此三风十愆，虽恶有大小，但有一于身者，皆丧国亡家，故各从其类，相配为风俗。“臣下不匡其刑墨”，言臣无贵贱，皆当匡正君也。“具训于蒙士”者，谓汤制官刑，非直教训邦君卿大夫等，使之受谏，亦备具教训下士，使受谏也